Depressie kan oorwin word | Netwerk24
Depressie kan oorwin word
Deur Tharine Hurter 04 Desember 2018 06:00
Talle inwoners vra vrae oor die voorvalle van selfdood die afgelope ses weke in Kroonstad.
Waarom sal iemand só moed verloor en hul eie lewe neem?
Van die hoofoorsake van selfdood is depressie.
Slagoffers van depressie kan dalk telkens sê dat hulle “af” voel. As diegene naaste aan hulle egter dieper delf, is dit duidelik dat daar ’n verandering is in alles wat die persoon doen.
“Hul hele lewenspatroon verander. Depressie beïnvloed jou gedagtegang, emosies, gedrag en algehele fisieke gesondheid,” lui ’n mediaverklaring van ER24.
Simptome van depressie sluit ’n gevoel van hopeloosheid, skuld­gevoel of buierigheid en selfs woedeuitbarstings in. Belangstelling in sosiale aktiwiteite en gunstelingaktiwiteite taan. Lyers se konsentrasie neem af, hulle kan korttermyn­geheueverlies ervaar, gedagtes om hulself te beseer koester en selfs hallusineer.
Naasbestaandes kan tekens van drank-, medikasie- of dwelm­misbruik opmerk, of ’n energie­gebrek, onverklaarbare pyne en skete, eetverlies of skielike gewigstoename of -verlies.
Omdat dié simptome nie duidelike aanduidings vir depressie bied nie, is die hulp van gespesialiseerde medici noodsaaklik om depressie te diagnoseer.
Dit is moontlik om van depressie te herstel.
Skakel ER24 se beraders by 084124, die Suid-Afrikaanse depressie- en angsversteuringsgroep by 011-234-4837, die selfdood-noodnommer by 0800-567-567 of die 24/7-hulpnommer by 0800-12-13-14.